OpenLLM-France/wikimedia huggingface dataset:
# Pennad kentan — III

| ◄ Goude Pariz : diou vro fonnuz, unan da rei ed, eben da rei gwin | Alezia — Eur gentel roet gant Verkingetorix d’ar Fransizien, ha, dreist-holl, d’ar Vretoned | War zav bepred : bec’h d’ei ! — Kein Frans. — Disken d’ar pimperlamm ► |
Dre gichen meur a gær e tremenan, mes na dalv ket a-boan komz dioute da lennerien euz Breiz. Red eo d’imp, avad, ober eur poz gante en plenen Al Laum.
Ac’han e welomp ’uz d’imp war an dorn deo, eun dosen hag a dleomp saludi, tosen Alezia. War he c’hriben, en em diskoue sonn en he zav, dindani eur jijen vein, skeuden *arem Verkingetorix : pouezan ’ra dek milher, ha gant he jijen, he deuz daou-ugent troatad a uhelder. Savet eo bet, breman ’zo c’houæc’h vla ha tregont, evit digas ar zonj d’ar C’hallaoued dimeuz ar brezeller ijinuz ha kalonek a oa bet trec’het eno gant Jul Kesar hag ar Romaned, goude bean stourmet oute ha flastret anê aliez epad meur a vlavezio. Ma vije bet Bro-C’hall da vean savetaet gant eun dorn bennag, e vije bet gant hini Verkingetorix ! N’eo ket deut a-benn d’hen ober. Da vihanan, deski a ra d’an holl dud a Vro-C’hall stourm ive gant o holl nerz evit difenn o Bro.
Mes ar gentel-ze a ro, dreist-holl, da Vreiziz, a red muioc’h gwerc’h en o goazio ar goad a rede en e re hag en re ar Geltied koz. Hon brezonek ive a deu, ar peurvuian, euz ar yez a gomze heñ, ha n’eo ket euz al latin, evel ar gallek. Dalc’homp ’ta da gomz anean divez, hag enebomp euz hon gwellan ouz ar re a glask hen mougan. C’hoaz eur wech, eun enor eo d’imp, tud a Vreiz-Izel, komz memez tra, pe dost, evel ma komze Verkingetorix, unan euz ar re o deuz græt ar muian a enor da Vro-C’hall.
O welet e skeuden, du-hont, war veg ar mene, e sonjan kement-se en em c’hreiz. M’am ije laket ar memez sonj en spered hag en kalon ma lennerien, ha ma teufe da dremen euz o re ’barz re an holl Vreiziz, n’am ije ket a geu da vean græt eur poz ken hir dirag Alezia.
# Penherès Pennanec’h

    Ur bajenn disheñvelout eo homañ, da lavarout eo ur roll testennoù hag a zo damheñvel o anv. Bremañ e c'hallit dibab ennañ an destenn emaoc'h o klask.
* Penherès Pennanec’h (gwez kenta)
* Penherès Pennaneac’h (eil gwez)
# Pennad kentan — II

| ◄ Doue hag ar Werc’hez a-rauk, ha me warlerc’h ! — Gant piou e pelerinan | Goude Pariz : diou vro fonnuz, unan da rei ed, eben da rei gwin | Alezia — Eur gentel roet gant Verkingetorix d’ar Fransizien, ha, dreist-holl, d’ar Vretoned ► |
D’ar meurz, ar 27 a Est. — D’unek heur, en em gav bodet eur c’hant bennag a belerined en gar Pariz-Lyon-*Kreisdouarek, pep-hini o klask hag o kemer al læc’h a zo bet miret evitan gant Tado an « Assomption ». Ar re-man eman war o c’hont urzan pep tra, hag hen ober a reont mad-tre.
Digoueout a ra d’in kaout a-dal d’in, en em *c’hombot, medisin ar Pelerinaj, an autro Fauvel, euz an Havr : berr ’kavin an amzer gantan, rak plijout ’ra d’ean delc’hel kauz ganimp : e gomzo a zo deread, ha birvi a ra gant ar c’hoant da deski e-unan eur bern treo.
E-kreiz mac’h omp oc’h ober anaoudegez etrezomp, setu eun taul c’houitel, ha ni o tilæc’han. Heb dale eo kollet ganimp ar wel euz Pariz, hag e teu ær vad ar mæzio da laouenaat hon c’halon.
Eur blenen ledan-ledan a dreuzomp da gentan, plenen ar Bri : ken fonnuz eo da rei ed, ken ec’h eo hanvet, ’vel ar Bos , unan euz grignolio Frans.
En he goude e teu eun terouer digompez a rer anean ar Bourgogn. Gwin ’ve græt dre-aman ’vel a ve græt jistr en hon bro Breiz. Koulskoude na goue ket c’hoaz dindan hon daoulagad kalz a *winienno : ni a hed ster ar Yon hag hi na blij ket d’ê bean tost d’an dour : red eo d’ê kaout douar gre evit dont ervad. An heol ive a blij d’ê : setu perak, bep ma tostaer d’ar c’hreiste, e kav an nen anê stankoc’h. Mes arabad eo kredi e vent henvel ouz ar re a welomp en hon bro, harpet ouz eur voger bennag ha kemeret gante a-wejo hed eur voger hir. Aman ec’h int regennet e-kreiz an douar labour, ha harpet ouz peulio koat berr-berr : na zavont ket e-tuont da dri droatad. Pep-hini anê a ra ’vel eur bodadik koat : ar barr koz, pe ar skod-gwini, a zo er c’hreiz, ha dioutan, ’vel diouz eur vammen, e sav ar barroigo a dle dougen ar c’hropado rezin. Ar re-man a zo breman o tarevi, ha krog e ver d’o dastum evit ober gwin. Meur a labourer a welomp o pleal gant se.
Amzer aoalc’h hon deuz da zellet anê : rak hon c’herzet ac’h a war *c’horrekaat. Epad ma hedomp ar Yon hag, en he goude, sterio all bihanoc’h, eman an hent-houarn war zav, ha sevel a rei c’hoaz mui-ouz-mui bep ma tostafomp da veneio ar Gost-Aour.
# Penherès Pennanec’h (gwez kenta)

| ◄ War bont ann Naonet | Penherès Pennanec’h (gwez kenta) | Penherès Pennaneac’h (eil gwez) ► |
Falla maneur a ris biscoaz A oa cousked gant eur manac’h.
 Gant eur manac’h am eus cousket, Hennès hen eus ma rouinet.
 Balean dre-hol dre ma bro, Lârer manac’hès ac’hanon.
 Me em visko en passemant, En aour melenn pe en arc’hant,
 Hac hec’h in neuze da Baris, Da zaludin ar Roue Louis.
 ’Vel mac’h antreïnn bars en kêr, Creno ar pave en antier,
 Ken a lavaro ar Roue : — Jesus ! arri ’zo eun armé !
 Na eo ket eun armé ez ê, Penherès Pennannec’h, ’on-me ;
 Me ê penherès Pennanec’h, A zo perc’henn en meur a lec’h,
 Hac a zo pell zo o vale, O clasq unan ma eureujfé.
 Na gavan den capabl da ze, Nemetoc’h, ma Roue, a ve?
— Oc’h eureuji na allan ket, Iaouankic mad ê ma fried ;
 Chommit en kêr eur c’houpl bloaio, Mar marw ma fried, m’oc’h eureujo ;
 Ze ’zo d’in-me eur gomz diblaz, Ober al lez war vortuaz.
 — Ho mab Dauphin, mar ’man en oad, Sire, na mar be se d’ho grad ?
 Ar roue coz a lavare D’he balefrinier, en de se :
 — Kerc’het d’in plun, liou ha paper, Evit ma scrivin eul lizer ;
 Evit ma scrivin eut lizer D’am mab Dauphin da dont d’ar gêr,
 D’eureuji penherès Pennanec’h, Hac a vô Roue en ma lec’h ;
 D’eureuji penherès Pennanec’h, Hac a vô roue er palès.
 Ar mab Dauphin a lavare D’he vamm, al lizer pa lenne :
 — Lâret d’in, ma mamm, hac ê mad Ar propoziou ’lar d’in ma zad ;
 Eureuji penherès Pennanec’h, Hac a vin roue en peb lec’h ;
 Eureuji penherès Pennanec’h, Hac a vin roue er palès ?
 — Na p’am bô gwelet ar parti, Me lâro ha hi a blich d’in.
 Tric’houec’h goalennad lienn du Ha tric’houec’h all en epinn du
 Hec’h a d’ober eur bonnet tro Da guz d’ann Dauphin he gernio ;
 C’hoaz a lâre ann dogan keiz Oa manet he gorn braz er-maës.
Canet gant Marc’harit Fulup, Gwengolo 1868.
# Penn-Moc’h Gouez

| ◄ Kanaouen al Laouenan | Penn-Moc’h Gouez | Soun an Aotrou Fanch ► |
Ar pen moc’h gouez, e’r briz-koat
A gousk etouez an delliou ;
Me ’gav roud e bevar droad
Fresk beo e’n oll ribouliou.
Eurus e vo an tenn
Hel ledo mik var an dachen.
Ar pen-moc’h gouez e’r briz-koat
A gousk etouez an delliou,
Me ’gav roud e bevar droad
Fresk beo e’n oll ribouliou.
# Penn ar marmouz

| ◄ Ann Den demezet fall | Ann Tiek, ar marc’hadour, ann dijentil, ar prins  ► |
E-touez kik chatal-all, eur marmouz ormider A voa stag oc’h ar grouk, dirak stal eur c’higer.  Eunn den, o vont, a c’houlennaz  Pe mad pe fall e voa he vlaz.
— « Ar vlaz a zo hervez ar penn,  » Eme ’r c’higer, e daou c’her krenn. »
Komz ar c’higer ve mad, lakeet etre daou : Evit darn ez eo gwir, evit darn ez eo gaou, Rak aliez e weler pennou zo kaer meurbed War gouzougou tud zo ar re falla er bed ; E leac’h ez euz re all, divalo hag iskiz, Hag a zo ho ene kaer evel heol ann deiz.  Ne d-eo ket dioc’h doare ar penn,  Dioc’h ar galoun eo mont d’ann den.  Ne vez atao e ti ’r gened  Nag ar furnez nag ar spered ;  Ar pez a vez peurliesa  Eo lorc’h, fouge e-kreiz netra.
# Pennad kentan — I

| ◄ Eur gir a-rauk | Doue hag ar Werc’hez a-rauk, ha me warlerc’h ! — Gant piou e pelerinan | Goude Pariz : diou vro fonnuz, unan da rei ed, eben da rei gwin ► |
D’al lun, ar 26 a viz Est. — N’euz forz piou a fell d’ean ober eur veaj hir, mar geo c’hoaz beo e vamm, ec’h ei d’he c’hât hag e roo d’ei eur pok kalonek ’n eur laret d’ei : « Kenavo ! » Nag a dreo ’barz ar gir-ze ! ’Vidon-me, ’pez a zo ennan da gentan eo ar *mennoz-man : « N’ankouait ket ac’hanon ! »
Hag an Itron Varia Wir-Zikour eta, daoust hag heñ n’eo ket Mamm da holl Wengampiz ? Setu perak, ’rauk en em lakat en hent evit Jeruzalem, e kemeran hent hec’h iliz. Goude bean oferennet ha pedet he Map, ec’h an d’he forched, hag eno, daoulinet dirak he skeuden vinniget, e oestlan d’ei ma felerinaj. Seblantout a ra d’in e silaou ma feden hag e lavar d’in : « Bez dinec’h, ma bugel ; n’ankouain ket anout. Me as tioallo a bep drouk. »
Ha me, leun a fianz, o tistrei neuze d’ar Golaj, evit *danzen samman.
Da 9 heur ec’h on er gar o c’hortoz an tren ac’h a war groec’h d’ar c’houlz-se. Mes an Au. Louis Neumager, an hini am euz ’n em glevet gantan evit beaji a-gevred, na ’man ket ganin. Renket ’neuz ’n em lakat en hent en em rauk : ’benn breman, sur mad, a dle bean en Paray-ar-Monial.
Lausket ’ta ganin ma fautr-a-rauk, e klaskan en tren Pariz pelerined all euz ma anaoudegez a dle dont gantan. Setu aman daou anê : an autro C’hwerou-Kerizel, person Plounerin, hag an autro Albert Chareton, eur pautr yaouank euz Lannuon, a zo c’hoaz o studian en skol-veur katolik Lill-en-Flandr, evit bean den a lezen. Eun all c’hoaz a oan en sonj da gaout wardro gante : an autro Desire an Normand, euz Lannuon. Mes heman ive an euz kemeret e lans. Kaout ’refomp ’nean war hon hent.
Hon zriik eta en em zikourfomp an eil egile da lac’han hon amzer bete Pariz.
Fe vad, n’hon deuz ket bet kalz da boanian evit se : ken berr he deuz padet ar veaj ! Mann nemet nao heur : nijal a remp, n’eo ket kerzet ; trei a ræ ar rojo gant an ahel ’vel eur ganel gant ar werzid.
’N eur arruout en Pariz, kentan hini a welomp war gæ ar gar Meneparnas, eo an Au. Normand.
« Kenavo arc’hoaz ! » a lavar neuze an daou velek da bautred Lannuon. Ha ni da glask hon lojeiz evit tremen an noz.
# Kelen d’ar Vreiziz (ton)

| ◄ Peden ar roue Grallon | Kelen d’ar Vreiziz | Huanaden diveza ar barz ► |
N°16.
# Kelenn da Vreiziz

| ◄ Pedenn ar roue Gralon | Kelenn da Vreiziz | Ann Itroun Varia Remengol hag he felerined  ► |
Tud leal a Vreiz-Izel, tud kalounek ma bro,
Choui holl da bere kalir ar vuez zo c’houero,
Eur-vad d’e-hoc’h war ann douar ha graz digant Doue
Da vizita Remengol, ar soursen a vue.
Pedit enn ho klenvejou, pedit enn ho klac’har,
Ha pedit enn holl boaniou hoc’h euz war ann douar
Brasa zantez zo er bed, Gwerc’hez vad Remengol ; Mar bezit devod d’ezhi, biken n’ez eot da goll.   Tadou keiz, mammou tener, c’houi holl pere a zo
Ankeniet gand ho mipien eat pell, pell euz ar vro,
Kit da iliz Remengol, iliz ann holl Remed
Hag e vo ho pugale kerkent d’e-hoc’h digaset.
# Kemenerien Langoat

Oberennoù damheñvel pe handelvoù all zo ivez, gwelout Kemenerrienn Langoat.
| ◄ Son ar c’hemener | Kemenerien Langoat | Son Soudard ► |
* Tri c’hemener a Laniskat,
* Man dige, dige, dige, Man digedon !
* Tri c’hemener a Laniskat,
* A deu davedon da wriat, Setu,
* A deu davedon da wriat.
TRADUCTION. — Trois tailleurs de Laniscat — Mann digue digue, etc. — Trois tailleurs de Laniscat — viennent vers chez moi pour coudre — Voilà ! — Viennent vers chez moi pour coudre.
Chanté par M. Le Du, Calanhel. Phono F. Vallée.
# Kemenerrienn Langoat

Oberennoù damheñvel pe handelvoù all zo ivez, gwelout Ar c’hemener.
| ◄ Zon ar c’hemener | Kemenerrienn Langoat | Groac’h al linad ► |
Daou gemener iaouanc a Langoat,
 Ramazi, ramazen
 Faradi, maden !
Daou gemener iaouanc a Langoat A zo deut du-man da labourad.
Oant ket antreet mad en ti,
Ho deus goullet ho dijuni.
Peb a greunenn, peb a vouchenn,
Deus debret ar gemenerrienn.
Ma lavare ann oac’h d’ar vreg :
— Ar re-man ’zo re ger ho boed.
Ma lavare ar vreg bôpred :
— ’Vit eun devez na zantfomp ke.
P’oa zonet dec heur e Runan,
Oa laket ar iod war ann tan.
Leiz ’r goter vraz betec ar c’hrignenn
Deus debret ar gemenerrienn.
Ma lavare ann oac’h d’ar vreg :
— Ar re-man ’zo re ger ho boed.
Ma lavare ar vreg bôpred :
— ’Vit eun devez na zantfomp ket.
P’oa zonet ter heur e Runan
Oa laket ar gleurc’h war ann tan.
Peb a grampoënn, peb a zoussenn
Deus debret ar gemenerrienn.
Ma lavare ann oac’h d’ar vreg :
— Ar re-man ’zo re ger ho boed.
Ma lavare ar vreg bôpred :
— ’Vit eun devez na zantfomp ket.
P’oa zonet seiz heur e Runan,
Oa laket ar pôd war ann tan.
Peb a gartier kig-sal, peb anduillenn,
Deus debret ar gemenerrienn
Ma lavare ann oac’h d’ar vreg :
— Ar re-man ’zo re get ho boed
Ma lavare ar vreg bôpred : — ’Vit eun devez na zantfomp ket.
— Tap d’in ann alc’huez a lec’h-se,
’Vit ma roïn arc’hant d’ez-he.
Peb a driwac’h diner deus bet,
Peb a vonnet bihan deus grèt.
Charlès Mallégol., Montroulès.
# Kañnen d’er Spered-Santel wit ur confirmasion

| ◄ Ar en deulin, auit klod er Sent. | Kañnen d’er Spered-Santel wit ur confirmasion | Kañnen Nendeleg  ► |
A lein en néan betag eman Er spered-Glan e za borman, Damb ol enta, krichénion, Get leùiné ha kañneneu, Damb ol enta, krichénion, De rein dehon hur haloneu.
O Spered-Glan, én ou iné Hur bugalé ’ia d’hou reseu : Pe zichennet hiriù én hé, Reit d’emb hur lod én hou kraseu.
Dré en Eskob ér Sakremant Seih donézon d’en dén e ret ; E kreiz en néan gennoh é mant : Deit d’ou streùein, o Doué-Spered.
Reit er Furnez d’hou pugalé, Wit ma hellint dispriz dalhmad En treu krouéet e zo ’ tal hé Ha doh en droug diforh er màd.
Wit ma kleùimb konzeu Jézus, M’ou héliimb, lan a deumdér, Hemb chileu boéh er bed trouzus, En hur spered laket Sklerder.
Red o d’emb ol, ha de beb ér Kann get en diaul, tad er péhed : Wit ma houérimb penaus gobér, Hou Avisted d’emb e rehet.
Kriù é er ré e glask hur hol, Mès énemb d’o più e zalho ? En diaul, er bed, hui ou féh ol, Ha get hou Nerh ni ou fého.
Un hent diès e gas d’en néan, Ha mont ebarh né houéramb ket : Mar veh gennomb én hun inéan, Dré hou Skiant e vimb disket.
Mi e bed Doui get ieinion, Mès tan sakret hou Karanté, Hur grei wit mad krichenion. O ! reit éan d’emb get larganté.
En Doujans Doui, ken talvoudus, Hi heout e hrimb eùé gennoh. Ha p’hur bou hi, fur ha grédus Ér fé kricéhén e vimb zonnoh.
É pep tachad e hrér brezél D’hur hréden koh ér bed hiriù, Memb ar zouar hur Breih-Izél, En ahuél fal e zou arriù.
Er goal-ahuél en dès huéhet : Ar hun douar, douar er zent, E ta d’er hlué mer er péhet ; Doh lézen Doué dén mui ne zent.
N’en dèr ket mui d’en overen, De gofesat, de gomuniein ; De Zoui en ol e lar : « naren ! » En ol en dès ur galon iein.
Er fallanté e zo rouannéz : Deit, ha chomet, gennomb berped, Deit, o Spered ! — d’hobér hun ès Mui eit biskoah, a vout harped.
Deit, o Spered, Tad er béorien, Reit tan d’er ré e zo ieiniet, Reit er iehed d’er hlanùourien Ha konfortet er ré poéniet.
Béeh hur honfort a pe ouilamb Béeh én hur hreiz èl én un ti ; Goann o hur fé, splann er guélamb, Deit o Spered ! ha kresket hi !
D’er ré zo kuik, greit diskuihein Reit deor éléh ma hès séhour ; Nemb e zo vil deit d’er golhein, Reit keui-santél d’er héh péhour.
Iein o er bed : merùel e hra Hemb oh, o Spered ! — mès deit ha greit Doh hou tan-biù ne harzo tra, Fas en douar e vo distroeit.
Ha pe goéhimb ar er bratel, El-d-ur zoudard né hèl mui ken, Hui hur lako, Spered-Santel, En éan, gennoh, de virùiken !
7 a viz Mé 1907.
# Kelou ouz bro al loar

| ◄ Djali | Kelou ouz bro al loar | Kreiz-Ker ► |
Chêne, seiz a viz here 1884.
* Disadorn tremenet, epad ma oa al loar
* Sioul braz o disheolia dreg keinik an douar,
* Tud fur pere, hep mar, gant ho lunedou braz,
* A dapo en ifern Satan o c’hoari vaz,
* Da c’hortoz, deuz gwelet potik he vonet gwen
* Oc’h ober he vrabanz gant eur skeut aluzenn.
* Eun drouk gwal reuzeudik, hanvet ar c’holera
* A zistruje Selpan, eur ger euz ar c’haera.
* Peur mantret he galon, ar roue Lokunber,
* Hep damant d’he vuez, a réaz he zever.
* Varlerc’h he gomzou mad, evit sikour ar paour,
* He zorn gwenn a garrie skuilla fors pejou aour.
* Eun all pehini oa eno, « a beurz Doue
* Emez’han, » c’hoanteaz gourenn ouz ar roue.
* Med allaz, hor goazik oa techet hep mui ken
* Da zastum evithan, hep reï netra da zen.
* Koulskoude setu hen o kommans fougeal.
* Sonjal a ra marvad tremen evit leal.
* Allaz ! he c’huizigel abaoue pel amzer
* Zo freuzet a bep tu, vel sac’h eur pilaouer.
* Daoust da ze, tudo kez, selaouit anezhan :
* » Ne n’euz ar c’holera nemed tostad aman !
* » Raktal me a zavo eur foeltren hospital,
* » Ha ni velo hag hen ne dalan ket eun all. »
* Han! larit d’in, paotred, né ket brao ar zon-ze ?
* Mar teuit da gweza klanv fall en ho kwele,
* Va lezit da genta d’ho lakâd em disc’hlo,
* Goude me stlapo d’ec’h aour, arc’hant ha kolo,
* Ha, ma talc’h mikrobet en ho toul faksion
* Trizek evit dousen va benediksion.
* Daoust a c’hui lezfe an tan en ho tier,
* Alanik al louarn d’ober al lez d’ho ier.
* N’eur larad : amzer zo. Pa vezo c’houez arrost,
* N’hor zammik ti a dren, hor c’hégi pen ha lost
* Lipet, ni zivuno hag a redo d’an dour ;
* Mad ; mho ped, pa vin reud da nijel d’am zikour.
Eur publikan.
# Kemener Pleuvian

Oberennoù damheñvel pe handelvoù all zo ivez, gwelout Ar c’hemener.
| ◄ Ar Vinourez | Kemener Pleuvian | Ann Eskennour ► |
* Ar c’hemener a Bleuvian
* An euz groet marc’had gand unan,
* Ar c’hemener a Bleuvian
* An euz groet marc’had gand unan
* Deuz ar memeuz parez ganthan
* Da vond d’ar zal vraz da ver man
* Asamblez gand ann otrone
* Hanvoet ministred Doue
# Kemenerès Lannuon

Oberennoù damheñvel pe handelvoù all zo ivez, gwelout Kemenenez Lannuon.
| ◄ Ar vatès brazes | Kemenerès Lannuon | Merc’hed Caudan ► |
Eur gemenerès iaouanc, a barrous Lannuon, A deveus grêt rochedo d’ann aôtrô ar baron.  Novembre, décembre,  Le premier jour de mai.
 P’oa achu ar rochedo, hac hi d’ho c’hass d’ar gêr, Hac hi rancontr al lakès hac ar palafrigner :
 — Leret-hu d’in, lakezic, hac hen ’man ’n aôtrô ’r gêr ? Ia, ’mezhan, kemenerès, ’man ann aôtrô er gêr...
 — Antreet, kemenerès, antreet, ’bars ar zâl, Ha c’hui po gwinn da efa gant ma gwerenn gristal.
 — Caret ran, ’mezhi, ann aour hac ive ann arc’hant, Ha cousked gant eun aôtrô me ra ive, contant.
 Pa ’c’h a ar gemenerès na gant ar vinz d’ar crec’h, A chach an aôtrô warnhi, ken a strake he brec’h.
 Ann dewarlerc’h ar beure, ’benn ma oa deut d’ann traou, A divere ann daelou en traou gant he botou.
 — Aôtrô Doue, emezhi, para lârin d’am mamm ? Bete ’n oad a daouzec vloaz, me ’m oa bewet divlamm ;
 Bete ’n oad a daouzec vloaz, me ’m oa bewet divlamm, A-benn a vin trizec vloaz, me a vo merc’h ha mamm !
# Kement a ret, Tad

Oberennoù damheñvel pe handelvoù all zo ivez, gwelout Kement a rit, Tad karantezus.
| ◄ Eurus an hini a garo Doue | Kement a ret, Tad (J’adore en tout la Prov.) | Jezus a lar d’imp pedi ► |
1. Kement a ret, Tad karantezus, A gavan mad : Meulomp Doue !
En ho prezans e vevan eürus, E gwir vugel : Meulomp Doue ! M’hen goar erfad, ho torn a Grouer A ren peb tra : Meulomp Doue ! Hag e larin hed ma ol amzer :
Meulomp Doue ! Meulomp Doue !
2. Euz ar mintin, dal ma tihunan, E kanan gè : Meulomp Doue ! Epad an de, dre ma labouran, Izel pe grenv : Meulomp Doue ! Pa led an noz tenval he mantel War an douar : Meulomp Doue ! E laran c’hoaz an diou goms zantel : Meulomp Doue ! Meulomp Doue !
3. Pa ven laouen, chilaouet ma mouez, Kant ha kant gwej : Meulomp Doue ! Chilaouet-hi en dristidigez Liesoc’h c’hoaz : Meulomp Doue ! Pe vo glao, pe heol tom, ne ran fors, Han-gouanv, zul-gouel : Meulomp Doue ! Diahars an ti pe e kreiz ar pors : Meulomp Doue ! Meulomp Doue !
4. E Breiz-Izel, gant ma mignonet, Ma diskan eo : Meulomp Doue ! Pel euz ma bro, mesk ar C’hallaouet, N’ankouaan ket : Meulomp Doue !
Vel ma zud koz, er peoc’h, er brezel, Iac’hus pe glanv : Meulomp Doue ! Bern a ra d’in zevel pe gouezel : Meulomp Doue ! Meulomp Doue !
5. Mar am euz traou, mar d-on enoret, An ol am c’hlev : Meulomp Doue ! Nag e ven paour, er bed disprizet, Elec’h damant : Meulomp Doue ! Me vo dic’haouet e bro ar zent, Ha kals ouspen : Meulomp Doue ! Med e vin gwir gristen war an hent : Meulomp Doue ! Meulomp Doue !
6. Lein ar C’halvar Jezus o tremen A c’hirvoude : Meulomp Doue ! Daoust d’he glac’har e Vam ’n e gichen A responte : Meulomp Doue ! Nag e renkfen, evel ma Zalver, Skuill ma ol goad : Meulomp Doue ! Heman a vo ma divezan ger : Meulomp Doue ! Meulomp Doue !
K. G.
# Kemenenez Lannuon

Oberennoù damheñvel pe handelvoù all zo ivez, gwelout Kemenerès Lannuon.
| ◄ Ar c’hloarek dic’hizet | Kemenenez Lannuon | Abad Plounevez ► |
* Eur gemenerez yaouank, a barrouz Lannuon, a barrouz Lannuon,
* He deveus gret rochedo, d’an otro baron,
* Novembre, décembre. Le premier jour de l’an !
TRADUCTION. — Une jeune couturière de la paroisse de Lannion — De la paroisse de Lannion — A fait des chemises pour Monsieur le Baron, — Novembre, etc.
Eadem.
* Debonjour, kemenerez, rer he hano Marivon,
* Hag a oa ’tailha rochedou,
* Pe rochedou, pe rochedou ?
* Hag a oa ’tailha rochedou
* Mab an aotrou baron.
TRADUCTION. — « Bonjour, couturière, que l’on appelle Maryvonne ! » — Et elle était à tailler des chemises — Quelles chemises, quelles chemises ? — Et elle était à tailler les chemises — Du fils de Monsieur le Baron.
Chanté par Pleyber, sacristain. Plounevez-du-Faou. Phono F. Vallée
* Eur gemenerez yaouank, a barrouz Lannuon,
* Doa gret rochedou neve d’an aotrou ar baron.
* Novembre, décembre, Le premier jour de l’an !
TRADUCTION. — Une jeune couturière de la paroisse de Lannion — Avait fait des chemises neuves pour Monsieur le Baron. — Novembre, etc.
Chanté par Yves Menguy, Pleven.
* Eur gemenerez yaouank eus a oueled Leon,
* Eus a oueled Leon,
* He deus bet graet rochedou d’an aotrou ar baron,
* O kleo ! Sur ma mi keno,
* Kinkleno, kinkleo,
* Ma mi kleo ma ta kleo !
TRADUCTION. — Une jeune couturière du fond du Léon (du Bas-Léon), — Du fond du Léon. — A fait des chemises à Monsieur le Baron. — Oh ! écoute ! — Sur ma mi, etc.
Chanté par X…, Boharz. Phono Crocq.
# Kervadiou

| ◄ An Amourousted hag an Amzer | Kervadiou | Meuleudi da eur Mignoun deis e c’houel ► |
Deis mad d’eoc’h, va dousig Mari, Hogân ruz a denn mouilc’hi. Aour hag arc’hant Mari goant, A rent laouen Peb den.
Moualc’h zu pa deu, ’n hogân ruz ’Vez guel dezhi, ma vent a-guz. Morvan, tâl koant, Eo va c’hoant ; E’b-d’han ti aour ’ vez paour.
Du kein ar c’houmoul adarre ;
Daoust piou ’ dro ’n avel er giz-se
Aour ag…
Mab he dad zo Kervadiou
Ma n’eo a wen eo a liou.
Morvan, tâl…
Ha merc’h he mam eo Jaketa
Pa n’e sko, e rank flippata.
Aour ag…
Mam ar verc’h, hed he oll buez,
A gavaz mouar er brankou drez.
Morvan, tâl…
Kervadiou ’voa den a feson
’n hep hen disprij ’zo direzon.
Aour ag…
Hag e vab ’zo koulz pe velloc’h,
En noz den ag a ve koantoc’h.
Morvan, tâl…
N’eo ket teod flour na koantiri A laka ’r zouben da virvi.
Aour ag…
Gwel eo kaloun vad a tener
Eget arc’hant leiz ar baner.
Morvan, tâl…
Ia da frita laou ’r baourentez
Var bladen graz ar garantez.
Aour ag…
Gwel eo berrou var eun oaled
’vit, e’n ti, marc’h rouz eur pried,
Morvan, tâl…
Kov goullo a troad diarc’hen
A vousc’hoarz iud e ti eun den.
Aour ag…
Da betra boutou lasenned
Evit pourmen kaloun ranned ?
Morvan, tâl koant
Eo va c’hoant.
# Kerdadraon hag ar Gernewez

    Ur bajenn disheñvelout eo homañ, da lavarout eo ur roll testennoù hag a zo damheñvel o anv. Bremañ e c'hallit dibab ennañ an destenn emaoc'h o klask.
* Kerdadraon hag ar Gernewez, gant Fañch an Uhel ;
* Kerdadraon hag ar Gernewez, gant Maurice Duhamel
# Kerdadraon hag ar Gernewez (Duhamel)

Oberennoù damheñvel pe handelvoù all zo ivez, gwelout Kerdadraon hag ar Gernewez.
| ◄ Erwanig Prigent | Kerdadraon hag ar Gernewez | Ivona an Hamon ► |
* Kerdadraon hag ar Gernewez,
* Braoa daou dengentil ’vale,
* Hag a zo o daou mignoned
* War ar gwin ha war ar merc’hed.
TRADUCTION. — De Kerdadraon et de la Villeneuve, — Les deux plus beaux gentilhommes qui existent, — Sont amis tous les deux — Pour le vin et les filles.
Chanté par Mme Queneder, Carhaix.
* Er Gerdadraon e zo seiz mab,
* Melen o bleo, glaz o lagad ;
* Er Gerdadraon e zo seiz mab,
* Braoa seiz den a wisk dilhad.
TRADUCTION. — A Kerdadraon il y a seize fils, — Aux cheveux blonds et aux yeux bleus ; — A Kerdadraon il y a seize ﬁls, — Les seize plus beaux hommes qui portent habit.
Chanté par Maryvonne Bouillonnec, Tréguier.